钦定古今图书集成/明伦汇编/官常典/第549卷 > 山简
## 钦定古今图书集成/明伦汇编/官常典/第549卷 > 山简

按《晋书山涛传》：“涛子简，字季伦，性温雅，有父风。年二
十馀，涛不之知也。简叹曰：‘吾年几三十，而不为家公
所知’。后与谯国嵇绍、沛郡刘谟、弘农杨淮齐名。初为
太子舍人，累迁太子庶子，黄门郎，出为青州刺史，征
拜侍中。顷之，转尚书，历镇军将军、荆州刺史，领南蛮
校尉。不行，复拜尚书。光熙初，转吏部尚书。永嘉初，出”
为雍州刺史、镇西将军。征为尚书左仆射，领吏部简，
欲令朝臣各举所知，以广得才之路。上疏曰：“臣以为
自古兴替，实在官人，苟得其才，则无物不理。《书》言‘知
人则哲，惟帝难之。唐虞之盛，元恺登庸；周室之隆，济
济多士。秦汉以来，风雅渐丧。至于后汉，女君临朝，尊
官大位，出于阿保，斯乱之始也。是以’”郭泰、许劭之伦，
明清议于草野；陈蕃、李固之徒，守忠节于朝廷：然后
君臣名节，古今遗典，可得而言。自初平之元，讫于建
安之末，三十年中，万姓流散，死亡略尽，斯乱之极也。
世祖武皇帝应天顺人，受禅于魏。泰始初，躬亲万机，
佐命之臣，咸皆率职。时黄门侍郎王恂、庾纯始于太
极东堂听政，评《尚书》“奏事，多论刑狱，不论选举。臣以
为不先所难，而办其所易。陛下初临万国，人思尽诚，
每于听政之日，命公卿大臣先议选举，各言所见，后
进隽才，乡邑尤异才堪任用者，皆以名奏，主者随缺
先叙。是爵人于朝，与众共之之义也。”朝廷从之。永嘉
三年，出为征南将军、都督荆湘交广四州诸军事、假
节，镇襄阳。于时四方寇乱，天下分崩，王威不振，朝野
危惧。简优游卒岁，唯酒是耽。诸习氏，荆土豪族，有佳
园池，简每出游嬉，多之池上，置酒辄醉，名之曰高阳
池。时有童儿歌曰：“山公出何许？往至高阳池。日夕倒
载归，酩酊无所知。时时能骑马，倒著白接㒿，举鞭向
葛疆，何如并州儿？”疆家在并州，简爱将也。寻加督宁、
益军事。时刘聪入寇，京师危逼，简遣督护王万率师
赴难，次于涅汤，为宛城贼王如所破，遂婴城自守。及
洛阳陷没，简又为贼严嶷所逼，乃迁于夏口，招纳流
亡，江汉归附。时华轶以江州作难，或劝简讨之。简曰：
“与彦夏旧友，为之惆怅。简岂利人之机，以为功伐乎？”
其笃厚如此。时乐府伶人，避难多奔沔汉。䜩会之日，
寮佐或劝奏之。简曰：“社稷倾覆，不能匡救，有晋之罪
人也，何作乐之有！”因流涕慷慨，坐者咸愧焉。年六十
卒。追赠征南大将军、仪同三司。子遐。